Author: Mičudová Patrícia
Last saved by: Chudá Viera
Company: Hewlett-Packard Company

Správa zo zahraničnej pracovnej cesty 

1.  Účastníci ZPC:   
Prof. Ing. Plavčan Peter CSc., minister, MŠVVaŠ SR, Stromová 1, 813 30 Bratislava, anglický
PhDr. Marek Moška, generálny riaditeľ SMSEZ, MŠVVaŠ SR, Stromová 9, 813 30 Bratislava, anglický
PhDr. Marek Hajduk, PhD., generálny riaditeľ SVT, MŠVVaŠ SR, Lamačská cesta 8/A, 813 30 Bratislava, anglický
Mgr. Jakub Birka, riaditeľ odboru MVTS, MŠVVaŠ SR, Lamačská cesta 8/A, 813 30 Bratislava, anglický
Ing. Pažitná Petra, vedúca oddelenie protokolu, Stromová 1, 813 30 Bratislava, anglický
Mgr. Stračiak Matúš PhD., poverený riadením komunikačného odboru, Stromová 1, 813 30 Bratislava, anglický
JUDr. Gálisová Zuzana, kancelária ministra, Stromová 1, 813 30 Bratislava, anglický

2.  Zahraničná pracovná cesta:	
Štát, mesto: Ruská federácia, Moskva
	Miesto: ZÚ v Moskve, SÚJV Dubna, 
Vykonaná v dňoch: 26.04.-28.04.2017
Účel cesty: rokovania medzinárodných slovensko-ruských zmiešaných komisií pre vedu, technológie a vzdelávanie, návšteva SÚJV Dubna 
    Spôsob jej financovania (cestovné,  pobytové náklady): MŠVVaŠ SR, MV SR

3.  Rámcový program pobytu:

-	26.04.2017 odlet z Bratislavského letiska vládnym špeciálom
-	26.04.2017 oficiálne stretnutie s veľvyslancom za účasti zástupcov zo ZÚ v Moskve, MŠVVaŠ SR, MH SR a MZVaEZ SR
-	27.04.2017  zasadanie zmiešanej komisie v oblasti vedy, techniky a vzdelávania
-	27.04.2017 návšteva SÚJV Dubna
-	28.04.2017 bilaterálne stretnutie predsedov Komisie
-	28.04.2017 plenárne zasadnutie Komisie
-	28.04.2017 odlet z Moskvy vládnym špeciálom

4.  Stručný priebeh rokovaní:

Dňa 26.04.2017 prebehlo oficiálne stretnutie členov delegácií MŠVVaŠ SR, MH SR, MZVaEZ SR s veľvyslancom SR pôsobiacim v Moskve. Na stretnutí boli otvorené témy ako financovanie SÚJV Dubna, priebeh slovensko-ruskej spolupráce v oblasti vzdelávania, vedy a výskumu.

Dňa 27.04.2017  minister školstva, vedy, výskumu a športu SR Peter Plavčan a generálny riaditeľ Sekcie vedy a techniky MŠVVaŠ SR Marek Hajduk navštívili Spojený ústav jadrových výskumov (SÚJV) v ruskom Dubne v sprievode mimoriadneho a splnomocneného veľvyslanca SR v Rusku Petra Priputena. Hostí zo Slovenska privítal zastupujúci generálny riaditeľ SÚJV M. Itkis. Na pôde Laboratória fyziky vysokých energií (LFVE),  kde sa buduje moderný urýchľovací komplex NICA pre výskum stavu hmoty, ktorý existoval v počiatočnom štádiu po vzniku nášho vesmíru, sa uskutočnilo úvodné pracovné stretnutie za účasti členov slovenskej delegácie a vedenia SÚJV. 
Profesor Itkis informoval prítomných o histórii ústavu, jeho vedecko-technickej  štruktúre, súčasných vedeckých aktivitách, najbližších cieľoch a perspektívach ústavu. Zvlášť zdôraznil význam spolupráce slovenských vedeckých inštitúcií  na vedeckom programe SÚJV a dôležitý vklad vedeckých pracovníkov zo Slovenska  pri dosahovaní vedeckých výsledkov ústavu. Ďalšia časť programu bola venovaná obhliadke najdôležitejších experimentálnych zariadení LFVE, vrátane už existujúcich urýchľovacích komponentov megaprojektu NICA. V ďalšom významnom Laboratóriu jadrových reakcií jeho riaditeľ S. Dmitriev sprevádzal hostí pri obhliadke urýchľovacích komplexov, pomocou ktorých boli syntetizované najnovšie prvky Mendelejevovej sústavy chemických prvkov. 
Po prehliadke sa minister a generálny riaditeľ stretli s vedeckými pracovníkmi zo Slovenska, ktorí v súčasnosti pôsobia v SÚJV. V neformálnej atmosfére vedci, medzi ktorými je značné zastúpenie mladých ľudí, informovali ministra o svojej vedeckej práci v SÚJV, spolupráci v medzinárodných kolektívoch, dosiahnutých výsledkoch, ale aj sociálnych podmienkach, v ktorých žijú. Vyjadrili spokojnosť, s akou ústav pristupuje k riešeniu otázok bývania a zabezpečenia vhodných sociálnych podmienok pre rodiny pracovníkov.

Druhá časť delegácie sa zúčastnila zasadnutia pracovnej skupiny pre spoluprácu v oblasti školstva a vedy tzv. Medzivládnej komisie pre hospodársku a vedecko-technickú spoluprácu medzi Ruskou federáciou a Slovenskou republikou. Ruskú delegáciu viedol I. P.  Shapovalov, zástupca riaditeľa medzinárodného odboru Ministerstva vzdelávania a vedy RF, slovenskú delegáciu viedol M. Moška, generálny riaditeľ sekcie medzinárodnej spolupráce a európskych záležitostí Ministerstva školstva, vedy, výskumu a športu SR. Na zasadnutí hovorili najmä o výsledkoch prijímacieho konania na štúdium vo vysokoškolských  ruských a slovenských vzdelávacích inštitúciách v akademickom roku 2016/2017.
 Obe strany kladne hodnotili prácu pri zabezpečení prijatia občanov oboch strán na študijné pobyty v ruských a slovenských vysokoškolských vzdelávacích inštitúciách v aktuálnom akademickom roku.
Podľa výsledkov prijímacieho konania bolo na štúdium na ruské univerzity prijatých takmer 100 slovenských občanov, z toho najviac na krátkodobé študijné pobyty na Štátnom inštitúte ruského jazyka A. S. Puškina. Pre akademický rok 2017/2018 sa plánuje prijatie približne rovnakého počtu slovenských občanov na štúdium na ruských vysokých školách a univerzitách.
     Slovensko strana prijala v tomto akademickom roku na študijné pobyty na slovenských vysokých školách 23 ruských občanov a 3  lektorov - na Univerzitu  Konštantína Filozofa v Nitre, na Prešovskú univerzitu v Prešove a Univerzitu Komenského v Bratislave.
Na stretnutí bola oboma stranami kladne hodnotená spolupráca vo vede a technike, kde boli po prvom roku riešenia hodnotené tri spoločné výskumné projekty. Za slovenskú stranu sú riešiteľmi projektov CEIT, a.s. (Optimalizácia výroby zafíru pre mikro a nanoelektroniku), UK BA (Dizajn, syntéza a štúdium mechanizmu účinku nových originálnych heterocyklických zlúčenín, ktoré majú aktivitu voči latentnej tuberkulóze ) a UNIZA (Skúmanie kombinovaných techník intenzívnych šmykových deformácii sľubných pre priemyselné aplikácie). Slovenská strana navrhla pokračovanie spolupráce aj v nasledujúcom období a ruská strana požiadala zástupcov slovenskej delegácie o prípravu návrhu memoranda na roky 2019-2021. 

	Dňa 28.04.2017 sa konalo Bilaterálne stretnutie predsedov Komisie po ktorom na sledovalo Plenárne zasadnutie Komisie, ktorého vyvrcholením bolo podpísanie Dodatku č.2 k Dohode medzi Ministerstvom školstva Slovenskej republiky a Ministerstvom vzdelávania a vedy Ruskej federácie o spolupráci v oblasti vzdelávania. Na základe Dodatku č.2 Ruská strana prijme v rámci kvóty stanovenej vládou Ruskej federácie, v priebehu 15 rokov do 200 občanov Slovenskej republiky za účelom štúdia vo federálnych štátnych vysokoškolských vzdelávacích inštitúciách s financovaním z rozpočtových dotácií federálneho rozpočtu v študijných odboroch a smeroch v rámci rozšírených skupín:
-	jadrová energetika a technológie;
-	fyzikálno-technické vedy a technológie;
-	základné lekárstvo.

5.  Odporúčané závery:

•	V spolupráci so ZÚ v Moskve v priebehu mesiaca máj 2017 zaslať návrh memoranda v oblasti vedy a techniky. Po vzájomnej konzultácii medzi MŠVVaŠ SR a možnými budúcimi riešiteľmi projektov zaslať navrhované témy na spoluprácu v oblasti vedy a techniky,
•	Začať napĺňať kvótu prijatia slovenských občanov do ruských vysokoškolských vzdelávacích inštitúcií za účelom štúdia,
•	Hľadať dodatočné zdroje na dofinancovanie členského príspevku v SÚJV Dubna,
•	Pokračovať  vo vzájomne  výmene študentov, doktorandov, vedeckých a pedagogických pracovníkov na študijné pobyty a stáže  na ruských a slovenských vysokoškolských inštitúciách,
•	Pokračovať vo vykonávaní rusko-slovenského medzirezortného Memoranda o porozumení o postupe výberového konania na poskytovanie grantov v rámci vedeckej a technickej spolupráce. 
•	Preveriť  možnosti podpísania medzivládnej dohody o vzájomnom uznávaní dokladov o vzdelaní a vedeckých hodnostiach a medzirezortných dohôd o činnostiach rusko-slovenských bilingválnych sekcií na stredných školách vo Slovenskom republike.

6.   Prehľad prinesenej dokumentácie a miesto jej uloženia
...
7.   Osobitne vyhodnotený očakávaný prínos ZPC
ZPC splnila svoj účel. Otvorené otázky boli počas rokovaní vyriešené a bola dohodnutá
ďalšia spolupráca. Popisom Dodatku č.2 došlo k uzatvoreniu problematiky cyklotrónového  centra.

8.    Spôsob zverejnenia výsledkov ZPC, prenos získaných informácií

Súhlasím so zverejnením správy na internete

Správu vypracoval: 
Jakub Birka, RO MVTS
Marek Hajduk, GR SVT
Marek Moška, GR SMS
Petra Pažitná, protokol
Zuzana Gálisová, KAMI
Matúš Stračiak, tlačové oddelenie

Dátum: 10.5. 2017

Súhlasí: Mgr. Oľga Nachtmannová, PhD., ŠT II

Správu schválil:  Prof. Ing. Peter Plavčan, CSc., minister